C 178/10

Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 178/03)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”BEAUMES DE VENISE”

PDO-FR-A0724-AM02

Tiedonannon päivämäärä: 9.3.2021

HYVÄKSYTYN MUUTOKSEN KUVAUS JA PERUSTELUT

1. Välittömässä läheisyydessä sijaitseva alue

Lisätään tuote-eritelmän I luvun IV kohdan 3 alakohdassa – Välittömässä läheisyydessä sijaitseva alue – Violèsin kunta välittömässä läheisyydessä sijaitsevien kuntien luetteloon (Vauclusen departementti) viininvalmistusmenetelmien huomioon ottamiseksi. Tämä kunta sijaitsee välittömässä läheisyydessä sijaitsevan alueen vieressä, eivätkä maantieteellisen yhteyden perusteet joudu kyseenalaisiksi.

Tämä muutos sisällytetään tämän yhtenäisen asiakirjan kohtaan ”Lisäedellytykset”.

2. Viiniköynnöslajikkeet

— Siirretään tuote-eritelmän I luvun V kohdan 1 alakohdassa – Viiniköynnöslajikkeet – mourvèdre-lajike toissijaisten lajikkeiden luettelosta täydentävien rypälelajikkeiden luetteloon. Tämä muutos sisällytetään yhtenäiseen asiakirjaan. Mourvèdre-lajike siirtyy toissijaisten lajikkeiden luettelosta päälajikkeiden luetteloon.

— Muutetaan tuote-eritelmän I luvun V kohdan 2 alakohtaa – Lajikkeiden osuutta viinitilalla koskevat säännöt – niin, että syrah- ja mourvèdre-lajikkeiden osuus viinitarhan tasolla vahvistetaan vähintään 25 prosentiksi tilan viiniköynnöslajikkeista. Näitä viiniköynnöslajikkeiden osuuksia tilalla koskevia sääntöjä ei sovelleta pientiloihin, joiden pinta-ala on alle 1,5 hehtaaria, eikä silloin, kun kyseessä on muu kuin vapaaehtoinen tilan rakenteen muutos (tilan periminen, vuokrasopimuksen päättyminen, yritysten purkaminen, raivaus, pakkolunastus, osto), jolloin tuottajalla on 5 vuotta aikaa noudattaa niitä. Nämä viiniköynnöslajikkeiden osuuksia koskevat säännöt eivät vaikuta yhtenäiseen asiakirjaan.

— Poistetaan tuote-eritelmän 1 luvun XI kohdasta – Siirtymätoimenpiteet – vanhentuneena siirtymätoimenpide, jossa vahvistettiin viiniköynnöslajikkeiden osuuksia tilalla vuoden 2015 satoon asti koskevat säännöt. Tämä muutos ei vaikuta yhtenäiseen asiakirjaan.

3. Kasvatustavat

— Muutetaan tuote-eritelmän 1 luvun VI kohdan 1 alakohtaa – Kasvatustavat – köynnösten vähimmäistiheyden, leikkaussääntöjen, kiellettyjen kemiallisten käsittelyjen ja kiellettyjen rikkakasvien torjunta-aineiden täsmentämiseksi.

Istutustiheys on vähintään 4 000 köynnöstä hehtaaria kohden, rivien välinen enimmäisetäisyys on 2,50 metriä aiemman 2,20 metrin sijasta ja köynnöskohtainen vähimmäispinta-ala 2,50 m2 aiemman 2,20 m2:n sijasta.

Nämä muutokset sisällytetään yhtenäisen asiakirjan kohtaan ”Viininvalmistusmenetelmät”.

Leikkaussäännöissä Royat-kasvatustavan käyttöönottojakso pidennetään kahdesta vuodesta viiteen vuoteen. Silmujen enimmäismäärää pidetään korkeana, joten se tarkistetaan enintään kahdeksaan aiemman 12:n sijasta. Tarkennetaan, että Royat-leikkaustavalla kasvatetun lohkon nuorennus saa koskea vain 10:tä prosenttia köynnöksistä vuosittain. Nämä muutokset ovat noudatettujen käytänteiden mukaisia.

Nämä muutokset sisällytetään yhtenäisen asiakirjan kohtaan ”Viininvalmistusmenetelmät”.

Tarkennetaan, mitkä kemialliset käsittelyt ja kemialliset rikkakasvien torjuntamenetelmät ovat viinitarhoilla kiellettyjä. Nämä tarkennukset sisällytetään yhtenäisen asiakirjan kohtaan ”Viininvalmistusmenetelmät”.

— Erityiset kemialliset käsittelyt harmaahomeen torjumiseksi ovat kiellettyjä.

— Rikkakasvien kokonaisvaltainen kemiallinen hävittäminen lohkolta on kielletty.

— Rikkakasvien kemiallinen hävittäminen rivien väleistä on kielletty.

— Rikkakasvien kemiallinen hävittäminen pientareilta on kielletty.

— Pientareilla säilytetään luontaista kasvillisuutta.

— Muovikatteiden käyttö on kielletty.

4. Viinien rypälelajikesekoitukset

— Täydennetään tuote-eritelmän 1 luvun IX kohtaa – Jalostus, kypsytys, jälkikäsittely, pakkaaminen – rypälelajikkeiden sekoittamista koskevien sääntöjen ja viinien väri-intensiteetin raja-arvon täsmentämiseksi.

Viinit ovat peräisin viinirypäleiden tai viinien sekoituksista, jotka on suurimmaksi osaksi tuotettu päälajikkeista ja täydentävistä lajikkeista. Yhtenä lajikkeena on oltava grenache N. Päälajikkeiden ja täydentävien lajikkeiden osuuden on oltava sekoituksessa vähintään 60 prosenttia.

Väri-intensiteetin raja-arvoa alennetaan. Nyt se on vähintään viisi aiemman kuuden sijasta.

Nämä tarkennukset sisällytetään yhtenäisen asiakirjan kohtaan ”Viinin/viinien kuvaus”.

— Muutetaan tuote-eritelmän 1 luvun IX kohtaa – Jalostus, kypsytys, jälkikäsittely, pakkaaminen – seuraavien seikkojen täsmentämiseksi:

Jokaisen toimijan viininvalmistuskapasiteetti vastaa vähintään sitä viinimäärää, joka on tuotettu edellisen satokauden aikana yhtä suurella viljelyalalla.

Pullotuslinjan ja pakkausmateriaalien puhdistaminen on pakollista.

Puristekorkkien käyttö on kiellettyä.

Toimijan on toimitettava todiste pakattujen tuotteiden asianmukaisista varastointialueista.

Nämä varastointia ja pakkaamista koskevat tarkennukset eivät vaikuta yhtenäiseen asiakirjaan.

5. Tuottajien ilmoitusvelvollisuudet

Tuote-eritelmän II luvussa tarkennetaan tuottajien ilmoitusvelvollisuudet, jotta markkinoillesaattamistoimia, liiketoimia ja pakkaamista koskevia tarkastusmenettelyjä voidaan noudattaa. Nämä tarkennukset eivät vaikuta yhtenäiseen asiakirjaan.

YHTENÄINEN ASIAKIRJA

1. Nimi/nimet

Beaumes de Venise

2. Maantieteellisen merkinnän tyyppi:

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Viinit ovat alhaisen tuotoksen hiilihapottomia punaviinejä, jotka valmistetaan useiden rypälelajikkeiden sekoituksina. Sekoituksissa on oltava mukana lajikkeita grenache N, syrah N ja mourvèdre päälajikkeina. Grenache-, syrah- ja mourvèdre-lajikkeiden osuuden sekoituksessa on oltava vähintään 60 prosenttia.

Viinit ovat väriltään intensiivisiä, ja niille on luonteenomaista elegantti, täyteläinen ja pyöreä rakenne, hyvä tasapaino happamuuden, alkoholin ja silkinpehmeiden tanniinien välillä sekä hedelmäiset ja mausteiset aromit, joita vanhentamisen jälkeen rikastuttavat eläimiin viittaavat vivahteet.

Omenahappopitoisuus ≤ 0,4 g/l, luonnollinen vähimmäisalkoholipitoisuus > 12,5 tilavuusprosenttia; väri-intensiteetti (tarkistettu) vähintään 6; polyfenolipitoisuuden indeksi vähintään 45.

Käymiskykyisten sokereiden pitoisuus ≤ 3 g/l, jos luonnollinen alkoholipitoisuus ≤ 14 til-%, tai 4 g/l, jos luonnollinen alkoholipitoisuus > 14 til-%.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus milliekvivalenttia/litra Haihtuvien happojen pitoisuus enintään (milliekvivalenttia/litra) 16,33 Kokonaisrikkidioksidipitoisuus enintään (milligrammaa/litra)

5. Viininvalmistusmenetelmät

5.1 Erityiset viininvalmistusmenetelmät

Istutustiheys

Viljelymenetelmä

— Viiniköynnösten istutustiheys on vähintään 4 000 köynnöstä hehtaarilla.

— Rivien välinen etäisyys saa olla enintään 2,50 metriä.

— Kullakin köynnöksellä on enintään 2,50 neliömetriä maa-alaa. Tämä ala on saatu kertomalla rivien väliset etäisyydet köynnösten välisellä etäisyydellä.

— Samalla rivillä olevien köynnösten välinen etäisyys on 0,90–1,10 metriä, lukuun ottamatta yksipuolisen leikkaustavan köynnöksiä, joilla samalla rivillä olevien köynnösten välinen etäisyys on 0,80–1,10 metriä.

Leikkaus

Viljelymenetelmä

Köynnökset leikataan matalaleikkauksella (Goblet- tai Royat-leikkauksella) siten, että köynnökseen jää enintään 12 silmua. Kussakin kannusversossa on enintään 2 silmua.

— Royat-leikkaustavassa muotoilujakso on enintään 5 vuotta. Tämän jakson aikana sallitaan Guyot-leikkaus (yksi- tai kaksipuolinen) niin, että köynnökseen jää enintään 8 silmua silmujen poiston jälkeen.

— Royat-leikkaustavalla kasvatetun lohkon nuorennus saa koskea vain 10:tä prosenttia köynnöksistä vuosittain.

Sadonkorjuu ja kuljetus

Viljelymenetelmä

Rypäleet korjataan käsin.

— Sato on lajiteltava joko lohkolla tai lajittelupöydällä.

— Kussakin kuljetuskorissa saa kuljettaa enintään 3 000 kilogrammaa rypäleitä.

Keinokastelu

Viljelymenetelmä

— Keinokastelu on sallittua.

Viininvalmistusmenetelmät ja fysikaaliset käsittelyt

Erityinen viininvalmistusmenetelmä

— Korjatun rypälesadon kaikenlainen lämpökäsittely yli 40 °C:ssa on kielletty.

Viinin kokonaisalkoholipitoisuus saa olla väkevöinnin jälkeen enintään 14,5 tilavuusprosenttia.

Rikkakasvien torjunta

Viljelymenetelmä

Tavoitteena on säilyttää viininviljelyalueen kasvuympäristön olennaiset fysikaaliset ja biologiset tekijät.

— Erityiset kemialliset käsittelyt harmaahomeen torjumiseksi ovat kiellettyjä.

— Rikkakasvien kokonaisvaltainen kemiallinen hävittäminen lohkolta on kielletty.

— Rikkakasvien kemiallinen hävittäminen rivien väleistä on kielletty.

— Rikkakasvien kemiallinen hävittäminen pientareilta on kielletty.

— Pientareilla säilytetään luontaista kasvillisuutta.

— Muovikatteiden käyttö on kielletty.

5.2 Enimmäistuotokset

Punaviini

42 hehtolitraa hehtaaria kohden

6. Rajattu maantieteellinen alue

Viinirypäleet on korjattava ja viiniytettävä sekä viini kypsytettävä ja jälkikäsiteltävä seuraavien Vauclusen departementissa sijaitsevien kuntien alueella: Beaumes-de-Venise, Lafare, La Roque-Alric ja Suzette.

7. Pääasiallinen rypälelajike (pääasialliset rypälelajikkeet)

Grenache N

Mourvèdre N – Monastrell

Syrah N – Shiraz

8. Yhteyden/yhteyksien kuvaus

Viininviljelyalue sijaistee eteläsuuntaisesti Dentelles de Montmirailin rinteillä. Alueella vallitsevalle välimerelliselle ilmastolle on ominaista hyvin kuiva ja aurinkoinen kesä. Tällainen ilmasto suosii rypäleiden kypsymistä. Viinit ovat kuivia punaviinejä, ja ne ovat useamman lajikkeen sekoituksia. Sekoituksessa on oltava mukana lajikkeita grenache N ja syrah N. Viinit ovat väriltään intensiivisiä, ja niiden aistinvaraiselle profiilille on luonteenomaista elegantti, täyteläinen ja pyöreä rakenne, hyvä tasapaino happamuuden, alkoholin ja silkinpehmeiden tanniinien välillä sekä hedelmäiset ja mausteiset aromit, joita vanhentamisen jälkeen rikastuttavat eläimiin viittaavat vivahteet.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Viiniyttämistä sekä viinien kypsytystä ja jälkikäsittelyä koskevan poikkeuksen mukaisesti määritelty välittömässä läheisyydessä sijaitseva alue muodostuu Vauclusen departementin seuraavien kuntien alueesta: Aubignan, Courthézon, Gigondas, Sarrians, Vacqueyras ja Violès.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Tarkistetun alkuperänimityksen saaneiden viinien etiketissä voidaan mainita laajempi maantieteellinen alue ”Cru des Côtes du Rhône”.

Tarkistetun alkuperänimityksen saaneiden viinien merkinnöissä voidaan täsmentää suurempi maantieteellinen yksikkö ”Vignobles de la Vallée du Rhône” asianomaisten eri edunvalvonta- ja hallintoelinten välillä allekirjoitetussa sopimuksessa määriteltyjen edellytysten mukaisesti.

Linkki eritelmään

http://info.agriculture.gouv.fr/gedei/site/bo-agri/document_administratif-75070b8a-ae04-4f4e-9d15-ee0dcb121b20

(1) EUVL L 9, 11.1.2019, s. 2.